Messerschmidts fup-nummer: Selv ikke hovedtaleren - formand for Folketingets Finansudvalg Ole Birk Olesen (LA) - vidste, at han talte på en 'Meld-konference'

Morten Messerschmidt (DF) og hans skandaleramte europæiske ’fond’ Meld har i endnu et tilfælde haft digterkysen på, da der blev afrapporteret til Europa-Parlamentet.

Dansk Folkepartis europæiske stemmesluger har nemlig i en rapport over EU-finansierede aktiviteter oplyst en Meld-konference i København, hvor selv ikke 'konferencens' hovedtaler anede, at han talte ved et Meld-arrangement. Det viser dokumenter, som Ekstra Bladet har fået indsigt i.

I forvejen er Morten Messerschmidt under anklage for at have gjort Dansk Folkepartis sommergruppemøder til Meld-konferencer.

Ekstra Bladet har vist dokumentet til hovedtaleren Ole Birk Olesen (LA), der er formand for Folketingets Finansudvalg.

– Det vidste jeg ikke. Jeg kendte ikke noget til Meld dengang, og jeg nævnte ikke EU med et ord, forklarer han overrasket.

Se også: Tulles kassemester underskrev kontrakt for skandalefond

Debatgruppe for blå blok

Reelt var der da også tale om et debatmøde hos Cepos, som blev afholdt af det nu hedengangne ’Borgerligt Netværk’ i januar 2013.

Det var et løst debatnetværk for borgerlige danskere - fra alle fire partier i blå blok - som blandt andet diskuterede forskellene mellem konservative og liberale.

Morten Messerschmidt var ifølge Melds officielle afrapportering til EU-systemet ’vært’ for Meld-konferencen, mens hovedtalerne var Ole Birk Olesen og tidligere forskningschef ved Rockwool-fonden Gunnar Viby Mogensen. (artiklen fortsætter under billedet)

I Morten Messerschmidts verden - og rapportering til EU - var der tale om en Meld-konference - med ham som vært. Det er svært at genkende for blandt andre den nævnte hovedtaler.

Men det var altså Borgeligt Netværk, som var vært for arrangementet, hvor Cepos stillede lokaler til rådighed.

Morten Messerschmidt var en del af netværkets ’styregruppe’ på 3-4 personer sammen med folketingskandidat Niels Westy (LA).

På Facebook delte LA's hovedbestyrelsesmedlem Mai Christiansen dette foto af Morten Messerschmidt og Ole Birk Olesen.

Meld betalte

– Det var Borgeligt Netværk, som afholdt arrangementet. Jeg kan godt forstå, at Ole Birk Olesen og Gunnar Viby Mogensen ikke har vidst det. Jeg deltog heller ikke i Meld-regi. For Morten har det været Meld, men det har det ikke været for os andre, siger Niels Westy.

I den officielle aktivitetsrapport til Europa-Parlamentet blev der dog denne dag afholdt en Meld-konference med titlen ’the danish welfare state from af Eurosceptic perspective’.

Dermed var Meld og Messerschmidt altså kreative, da det overfor parlamentet skulle dokumenteres, at der var blevet afholdt støtteberettigede aktiviteter for de cirka 6,5 millioner skattekroner, som Meld og Feld modtog i 2013.

Hverken Morten Messerschmidt eller DF’s hovedgransker i Meld-sagen, Anders Vistisen, har ønsket at kommentere Ekstra Bladets oplysninger. Dermed er det uklart, hvor meget EU har betalt for aktiviteter i ’Borgeligt Netværk’. (artiklen fortsætter under billedet)

Finansordfører Ole Birk Olesen (LA) var hovedtaler for et møde i et dansk borgerligt netværk. - Jeg kendte intet til Meld, fastslår han. Foto: Lars Krabbe

LA-profil var konferencens hovedtaler, men: Jeg kendte intet til Meld

Folketingsmedlem for Liberal Alliance Ole Birk Olesen afviser, at han nogensinde har været hovedtaler på en konference arrangeret af Morten Messerschmidts europæiske organisation Meld.

– Jeg kan konstatere efter af have set dokumentet (forevist af Ekstra Bladet, red.), at jeg har været taler på en konference. Men det var i ’Borgerligt Netværk’. Jeg har ikke hørt noget om, at det havde noget med Meld at gøre. Det vidste jeg ikke.

– Jeg kendte ikke noget til Meld dengang. Jeg havde heller ikke fået noget at vide om Meld. Jeg var blevet spurgt, om jeg ville tale til et arrangement i Borgerligt Netværk, som var et forsøg på at samle folk fra alle borgerlige partier i Danmark om politisk debat.

– Snakkede du om EU?

– Nej. Jeg nævnte ikke EU med et ord. Jeg talte med udgangspunkt i min bog (Taberfabrikken), som handler om den danske velfærdsstat, og bogen nævner heller ikke EU.

– I debatten om min bog fyldte EU ikke noget. Heller i spørgsmålene fra salen. Jeg kan ikke helt huske, hvad Gunnar Viby Mogensen talte om. Men jeg mener, at han talte om udfordringen ved indvandring til Danmark. Altså om hvordan Danmark er dårlig til at integrere indvandrere på arbejdsmarkedet.

Gunnar Viby Mogensen er ikke vendt tilbage på Ekstra Bladets henvendelser. (artiklen fortsætter under billedet)

Venstres Fatma Øktem sad i styregruppen for Borgerligt Netværk sammen med Morten Messerschmidt. - Det er ubehageligt, hvis der har været en anden dagsorden, siger hun.

Overrasket Venstre-politiker: Noget ubehageligt rod

Venstres daværende folketingsmedlem Fatma Øktem blev i 2013 en del af styregruppen i Borgerligt Netværk. Her sad hun i en kort periode sammen med Morten Messerschmidt (DF) og repræsentanter fra de to andre partier i blå blok.

– Opfattede du aktiviteterne i Borgerligt Netværk som Meld-arrangementer?

– Nej. Det gjorde jeg ikke. Jeg forstod det sådan, at vi var fra de fire borgerlige partier. Det var en debatgruppe, som skulle sætte fokus på nogle områder, der kunne nuancere holdningerne i den borgerlige blok.

– Vi talte om emner, som kunne være relevante. Jeg var selv meget optaget af, at få fokus på socialpolitikken. Det kan godt være, at vores forhold til EU blev nævnt. Men overordnet handlede det om dansk borgerlig politik.

– Hvad siger du til, at et debatmøde i Borgerligt Netværk figurerer som en Meld-konference i København?

– Det ville jeg være enormt ked af. Det er noget rod og i hvert fald ikke det, som jeg gik med til. Jeg sagde ja til at være med i et borgerligt netværk. Det er jo noget, vi laver hele tiden som politikere. Hvis der har været en anden dagsorden, så er det ubehageligt.

Grafikken er fjernet på grund af opdateringer på sitet.